Кандыг-даа чогаал номчукчуну бодандырып, сагыш-сеткилин доюлдуруптары-биле күштүг. Чогаалчыныӊ бо чечен чугааазында ындыг шынар бар. Автор ук чогаалында антитезе аргазын билдилиг ажыглаан. Кижи биле ыттыӊ долгандыр турар хүрээлелге хамаарылгазын көрүспүшаан, амыдыралдыӊ шынын тодарадып, арын-нүүр, мөзү-бүдүш айтырыын көдүрүп эккелгени чедимчелиг. Ынчап кээрде, чамдык таварылгаларда кижи ыт амытандан дора апаары билдинер. Ылаӊгыя эрге-чагыргаже депшип ажылдай бергенде… Доржу Демирович мурнунда Серге-Байырныӊ деткимчези-биле ажылдап чораан. Деткип, дузалажып чораан өӊнүү-биле, өске ажылче депшип ажылдай бергеш, мендилешпейн, сыӊзып турар. Доржу Демирович эки эвес кижи деп чүве ооӊ овур-хевирин чуруп көргүскенинден-не билдинип келир: «Чүглери тазарган куштуу дег чиӊге моюннуг… Он дөрт хар үезинде өспейн барган хире чолдак дурт-сынныг… Доржу Демирович чылар-чылбас чорза-чорза, өде-чара кадайыныӊ ачызында оралакчы сайытче депший берген…»